**ce albă-mi sămânța de plop...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

plutesc din corole de soare

șoptit cu-adiere de vânt

ce nalt și frumos e văzduhul

pământul ce mic și plăpând...

sămânța mi-o port ca un faun

pe-albastre poteci printre nori

străfulger vârtejuri de aer

s-ascund transparente comori

îmi legăn pe frunze vibrânde

nervura adusă de zbor

și gândul mi-aștern peste pietre

umil transcendent și ușor

sfârșirea mi-o caut în iarbă

găsind printre luturi un loc

ce-adânc și obscur e oceanul

ce albă-mi sămânța de plop...